OpenLLM-France/wikimedia huggingface dataset:
# Deslokalizazio

Ekonomian, deslokalizazio edo deskokatzea lantegi baten leku-aldaketari deitzen zaio, lantegi berriko kostuak murriztu edo beste inguru ekonomiko bateko abantaila konpetitibo bat baliatzearren burutzen dena. Kapitalismoak ekarri duen globalizazioarekin batera, multinazionalek maiz hartzen dituzten erabakiak dira deslokalizazioak, gehienetan herrialde garatuetatik garatu bidean dauden herrialdeetara, herrialde hauetako lan-kostuak merkeagoak izaten baitira.

## Arrazoi ekonomikoak

Lan kostuetaz gainera, deslokalizazioa erabakitzeko enpresek kontuan hartzen dituzten irizpideak hauek izan daitezke:
* azpiegitura egokiagoak,
* inguru teknologiko garatuagoa,
* bertako merkatuen erakargarritasuna, ...
Deslokalizazioak eztabaidatsuak izaten dira, dakarten lanpostu-galeragatik eta askotan, aurretik jatorrizko herrialdeko gobernuaren aldetik diru-laguntzak edo bestelako hobariak jaso dituzten enpresek egiten dituztelako. Momentuan irabazi nahikoak dituzten enpresek burutu dituzten deslokalizazioak ere salatu izan dira.
Bereziki XX. mendearen bukaeratik gertatu den prozesua da. Deslokalizazio-fluxu nabarmenak Mendebaldeko Europatik eta eta Ameriketako Estatu Batuetatik abiatu dira, Europako ekialdeko herrialdeak eta Asiako batzuk dira deslokalizazioen onuradunak.

### Negoziazio lokalerako tresna

Soldata txikiek ematen duten “konparaziozko abantaila” bilatzen dute beti enpresa handiek. Haietako zuzendarien arabera, abantaila hori etengabe berritu beharra dago, lan-kostu txikiagoak dituzten herrialdeetarako nazioarteko deslokalizazioak saihestu nahi badira. Horrela, argudio biribila lortzen dute, soldatei beherantz eusteko eta enpleguan kolokatasun handiagoa eskaintzeko.

## Erreferentziak

* ↑ «Candy berrindustrializatzeko erakundeen babes falta salatu dute langileek - Bergara» Goiena.eus (Noiz kontsultatua: 2019-06-05).
* 1 2 «DESLOKALIZAZIOA» EGUNGO EKONOMIA 2015-04-28 (Noiz kontsultatua: 2019-06-05).
* ↑ «Deslokalizazioa - OMAL | Observatorio de Multinacionales en América Latina» omal.info (Noiz kontsultatua: 2019-06-05).
# Finantzaketa

Finantzazioa, finantzaketa, finantzamendua edo finantzabidea pertsona, enpresa edo beste erakunde batek finantza-baliabideak (funtsean, dirua) eskuratzeko prozesu eta ekintza da. Enpresak bazkideen ekarpenez, akzioak jaulkiz eta kanpoko finantzazioz (kredituak eta maileguak jasoz eta jesapenak jaulkiz) nahiz bere jardueran sortutako baliabideekin egindako autofinantzaketaz (amortizazioak eta hornidurak eta erreserbak, esaterako). Zorrak ordaintzeko gerorapenak eta geroko kobrantzen aurrerapenak ere finantzazio-iturri dira.

## Ikus, gainera

* Finantzak

## Kanpo estekak

* Datuak: Q6055890
* Multimedia: Financing / Q6055890
# Ondare garbiko kutxa fluxu aske

Finantza korporatiboan, ondare garbiko kutxa fluxu askea (ingelesez, free cash flow to equity (FCFE)) erakunde batean gastu, berrinbertsio eta zor guztiak ordaindu ondoren, bazkideen artean banatzeko geratzen den baliabide propioen zatiaren neurketa da. Dibidenduak akziodunei benetan ordaindutako kutxa-fluxuak diren bitartean, FCFEa, akziodunengana erabat erabilgarri dagoen kutxa-fluxua da.
Hau da, FCFEa kapitalaren erabilera zuzenerako neurri bat da eta honela kalkulatzen da:
FCFE= Sarrera garbiak – Gastu Garbiak – Kapitalaren aldakuntza + Zor berriak – Zorren ordainketak

## Kanpo estekak

* Datuak: Q5462351
# Nortasun juridiko

Nortasun juridikoa deritzo, pertsona, sozietate edo enpresa batek, jarduteko ahalmena (obligazioen aurrean erantzun, libreki jarduteko...) duenean eta hirugarrenen aurrean erantzuteko eta jarduteko gaitasuna duenean lortzen duen nortasuna.
Besterik gabe, nortasun juridikoa, legearen aurrean zure burua, zure aurrean naiz beste hirugarrenen aurrean ordezkatzeko gai zarela azaltzen duen ikuskizuna eta noski legearen onarpenaz lortzen den titulu edo egoera juridikoa da. Azken finean, pertsona juridikoa hainbat betebehar eta obligazioen multzoa da, pertsona batek edo gehiagok osatuko dutena hain zuen ere, juridikoki eta legalki jardun ahal izateko.
Pertsona juridiko izateko lehenengo baldintza agintari administratibo baten aitorpena eta honen inskripzioa izango lirateke.

## Ikus, gainera

* Sinadura digital.

## Kanpo estekak

* Datuak: Q3778211
* Multimedia: Legal entities / Q3778211
# Truke

    Artikulu hau dirurik gabe gaiak eta objektuak trukatzeari buruzkoa da; beste esanahietarako, ikus «Truke (argipena)».
Trukea edo trukatzea, ekonomian, ondasunak eta zerbitzuak hartu eta haien ordez beste batzuk ematea da, tartean dirurik erabili gabe. Gehienetan bi alderen artean gertatzen da, baina bi alde baino gehiagok har dezakete parte. Diruan oinarritutako sistemekin batera existitzen da, nahiz eta bere tamaina ez den oso handia.
Krisi ekonomikoetan, batzuetan trukeak dirua ordezkatzen du ekonomiaren bideratzaile nagusi modura, normalean dibisa ezegonkorra denean edo eskuragarri ez dagoenean.

## Kanpo estekak

* Datuak: Q484830
* Multimedia: Barter / Q484830
# Banakuntza (enpresa)

Enpresa batean, banakuntza ekoiztutako produktuak eta eskainitako zerbitzuak kontsumitzaileari helarazteko moduari deritzo. Banakuntzan abiapuntua enpresa bera da eta helmuga kontsumitzailea eta tartean bitartekari izenekoak kokatzen dira, produktuaren salerosketen bitartez azkenean produktua kontsumitzailearen esku jartzen dutenak. Enpresak produktuak zuzenean kontsumitzaileari saltzea ere erabaki dezake, bitartekaririk erabili gabe. Banakuntza marketin-arloan kokatzen da enpresaren barnean eta marketin-mix delakoaren lau osagai nagusietako bat da.

## Kanpo estekak

* Datuak: Q867147
* Multimedia: Product distribution / Q867147
# Ekintzailetza

Ekintzailetza enpresa arloan negozio berri bat sortzea da. Jardunean dagoen enpresa baten barnean sortzen bada negozio berria, barne-ekintzailetza deitzen zaio.

## Kanpo estekak

* Datuak: Q3908516
* Multimedia: Entrepreneurship / Q3908516
# Bide Kritikoaren Metodoa

Proiektuen kudeaketan, CPM, ingelesez Critical Path Method, euskaraz Bide Kritikoaren Metodoa, lan ezberdinek osatzen duten proiektu bat burutzean proiektuaren iraupena ez luzatzeko garaiz burutu beharreko lanen segida edo bide kritikoa aurkitzeko metodo algoritmikobat da. Horretarako, proiektua garatzeko garatu beharreko lanen zerrenda, beraien arteko bateragarritasun- eta ondorengotasun-erlazioak eta lan bakoitzarne iraupena zehaztu bhear dira. 1950eko hamarkadan DuPont Corporation enpresak garatu zuen, aldi berean, helburu berdinez baina ezberdintasun metodologiko zenbaitekin, PERT metodoa garatzen zen bitartean.

## Kanpo estekak

* Datuak: Q825377
* Multimedia: CPM diagrams / Q825377
# Aginte-taula integral

Aginte-taula integrala erakunde bateko kudeaketa modu osotu batez zehaztu, bideratu eta ebaluatu egiten duen metodo eta agiri bat da. Erakunde eta enpresen finantza-ikuspuntuaz haraindi, erakundeko beste arloak eta prozesuak ere hartzen ditu kontuan; zehatzago, finantza, prozesu, bezero eta ikaskuntza arloak aztertzen ditu, helburuen lorpenerako arlo bakoitzean adierazle zehatzak eratuz. Oro har, aginte-taulak atal hauek izaten ditu: erakundeko xede eta estrategiak, horretarako zehaztutako helburuak, helburu horietarako neurriak eta ekintzak eta hasiera eta amaiera jakineko ekimenak. Ekitaldi baten ondoren, neurriak eta ekimenak burutu eta helburuei buruzko adierazleak kalkulatzen dira, erakundeko kudeaketaren kontrolari ekiteko. Aginte-taula integrala Robert S. Kaplan eta David Norton kudeaketa adituek proposatu zuten 1992. urtean, eta geroztik mundu osoan sarri erabiltzen den funtsezko kudeaketa tresna bilakatu da.

## Kanpo estekak

* Datuak: Q210127
* Multimedia: Balanced Scorecard / Q210127
# Kapital (finantzak)

    Artikulu hau finantzetako kontzeptuari buruzkoa da; beste esanahietarako, ikus «Kapital (argipena)».
Finantzetan, kapitala edo finantza kapitala pertsona edo erakunde batek aurreratu duten dirua da, beste enpresa eta erakundeei uzten zaiena, itzultzeko konpromisoarekin, haiek kapital horrekin inbertsioak egin ditzaten.

## Ikus, gainera

* Finantza aktiboa

## Kanpo estekak

* Datuak: Q1897397
# Komenentziako pabiloi

Komenentziako pabiloia itsasontzi batek jasota daraman bandera da, itsasontziaren jabearen estatukoa ez dena. Beste estatu bateko bandera erabiltzeko, arrazoi ekonomiko edo administratiboak izan ohi dira gehienetan. Herrialde horiek gutxieneko kontrolak dituen erregistro-sistema bat eskaintzen dute, baita jatorrizko herrialdearekiko abantaila ekonomiko garrantzitsuak ere. Horiei ere erregistro irekiak deitu zaie.
Enpresa armadoreek komenientziazko banderak bilatzen dituzte kostu operatiboak murrizteko eta segurtasunari edo tasa fiskalei dagokienez erregulazio zorrotzak saihesteko, bestela ordainketa gehigarria bete beharko bailukete.
Estatu askok kabotajean aritu nahi duten enpresei, hau da, herrialde bereko bi porturen arteko garraioari, trafiko horren eraginpean dauden ontziek bandera nazionala izan dezatela eskatzen diete, komenentziako pabiloi bat erabiltzeak ekarriko lukeen tranpa saihestuz.

## Munduko komenentziako pabiloirik zabalduenak

* Panama
* Bahamak
* Liberia
* Malta
* Zipre
* Kerguelen uharteak
* Marshall Uharteak
* Holandarren Antillak
* Bermudak
* Bolivia

## Erreferentziak

* ↑ Euskalterm: [Nautika Hiztegia ] [2021]

## Kanpo estekak

* Datuak: Q604097
* Multimedia: Flag of convenience / Q604097
# Handiki

Handikia edo handi-mandia, oro har, ekonomia errealean oinarritutako negozioen arloan leku nabarmena lortu duen pertsona da . Normalean, handikiek dirutza handiak biltzen dituzte eta negozioak eta eskualdeak garatzeko duten gaitasunagatik ezagunak izaten dira; Batzuetan ezagunak dira munduko gustu subjektiboak asetzeko dirua xahutzeagatik eta baita ongintzazko lanengatik ere. Beren karreraren sailkapenaren arabera (halakorik badago) oligarkak, errenteriak, espekulatzaileak, tsarrak, baroiak,edo inbertitzaileak ere deitzen zaizkie.
izugarri aberats batek lan egiten duen gremio espezifiko bati lotutako terminoa bere barietate guztietan izendatzen da. Adibide ezagun batzuk hauek dira: Amancio Ortega ehungintza-handikia, José Alberto Espinoza enpresa-handikia, Carlos Slim komunikazio-handikia, Oracle-ko handikia, Larry Ellison, prentsa idatziazko handikia, William Randolph Hearst, John D. Rockefeller petrolio-enpresaburua, Andrew Carnegie altzairugilea, Aristoteles Onassis ontzi-jabea, Microsoft-en sortzailea, Bill Gates, edo Apple-ren sortzailea, Steve Jobs informatikan.

## Erreferentziak

* ↑ Cronología de Eduardo Barreiros. .
* Datuak: Q911554
* Multimedia: Business magnate / Q911554
# Bcc

Ezkutuko kopia edo Bcc (ingelesetik Blind Carbon Copy, "ikatz-kopia itsua") posta elektronikoko mezuen goiburuko eremu bat da.
Posta mezuetan hiru hartzaile mota bereizten dira:
* Nori hartzaile publiko edo agerikoak.
* Cc ageriko kopia edo bigarren mailako hartzaileak.
* Bcc ezkutuko kopia edo hartzaile ezkutuak, izan ere beste kategorietako hartzaileek ez dituzte hauek ikusten.
Mezuaren hartzailea Bcc kategorian jarriz gero beste hartzaileak ez dira jabetzen mezua hartzaile honi ere bidali diogula eta ez dute hartzaile honen helbide elektronikoa ikusten.
Netiketa edo sareko komunikazioetan kontuan eduki behar diren jarraibidetako batek hala dio: "Ezkutatu taldeetako helbideak. Bidaltzen diozunean mezu bat talde bati, ari zara mezu horretako irakurle bakoitzari agerian ipintzen taldeko guztien helbide elektronikoak, eta hori jende askori ez zaio bat ere gustatzen". Bada helbideak ezkutatzeko era helbideok Bcc atalean eranstea da.

## Ikus, gainera

* Netiketa
# Burtsa-kapitalizazio

Burtsa-kapitalizazioa burtsan kotizatzen duen enpresa baten balioaren neurri bat da. Enpresako akzio kopurua une batean akzio bakoitzak duen kotizazioarekin bidertuz kalkulatzen da. Inbertsoreen aurreikuspen eta balorazio subjektiboetan oinarritzen da, eta beraz, ez du lotura zuzenik enpresaren kontabilitate-balioarekin. Enpresa bere tamainaren arabera sailkatzeaz gain, bere burtsako kapitalizazioaren arabera ere sailka daiteke. Bertan, ohikoenak hiru izan arren, large-cap, mid-cap, eta small-cap, beste hainbat ere erabiltzen dira; ondorengo hauek: mega-cap eta micro-cap,​​ eta nano-cap.
Enpresaren burtsa-kapitalizazioa ondorengo formularekin kalkulatzen da: MC = N * P, non MC burtsa-kapitalizazioa den, N enpresak merkatuan dituen akzio kopuru totala eta P, akzio bakoitzak merkatuan duen balioa.

## Kanpo estekak

* Datuak: Q471719
# Integrazio horizontal

Integrazio horizontala bere jarduera edo antzekoak burutzen dituzten negozioak eskuratu eta bateratu egiten dituen enpresaren estrategia da. Horren helburuak sektoreko eskala-errendimenduak hobetu, merkatu-kuota handitu eta posizio monopolista batera hurbiltzea izaten dira. Adibidez, integrazio horizontala hiriko liburudenden negozioak erosten dituen liburudendaren estrategia lizateke.

## Ikus, gainera

* Integrazio bertikal

## Kanpo estekak

* Datuak: Q1282900
# Gertakizunen Katearen Metodologia

Gertakizunen Katearen Metodologia proiektuen kudeaketarako eta arriskuen kudeaketarako metodologia bat da. Bide Kritikoaren Metodoaren eta Kate Kritikoaren Metodoaren osagarria da. Proiektuaren ziurgabetasun eredua arakatzen du. Teknika honen ardatz nagusia proiektuaren plangintzan eragina izan luketeen gertakizunen katea identifikatzean eta kudeatzean datza. Gertakizun katearen metodologiak honako printzipioak jarraitzen ditu:
* Gertakizun kateak
* Proiektuaren jarraipena gertaerekin
* Arrisku une probabilistikoak
* Monte Carloko simulazioa
* Gertakizunen katea bistaratu

## Kanpo estekak

* Datuak: Q5416712
* Multimedia: Event chain methodology / Q5416712
# Sei Sigma

Sei Sigma (ingelesez: Six Sigma) erakundeen prozesuen hobekuntzarako metodologia bat da, erakundearen helburuak oinarritzat hartzen dituena. 1985 urtean abiarazitako metodologia izan zen, Motorola enpresan eta horren ondoren arrakastaz abiarazi da hainbat erakundetan, hala nola General Electric, Sony eta Allied Signal enpresetan. Izenak kontzeptu estatistiko bait egiten dio erreferentzia: sigma, σ alegia, desbideratze estandarra adierazten duen ikurra da, eta sei sigma esamoldeak batezbestekotik banakuntza normal batean gutxienez sei desbideratzeko distantzia batera, hots oso probabilitate txiki batekin, gertatu behar diren akatsei egiten die erreferentzia, akatsak maiztasun txiki horrekin gehienez gertatzeko helburua bereganatuz horrela. Hain zuzen, kuantifikazioa eta datuen analisia sei sigma metodologiaren oinarrietako bat da.

## Erreferentziak

* ↑ (Ingelesez) «Six Sigma» pqa.net.

## Kanpo estekak

* Datuak: Q236908
* Multimedia: Six Sigma / Q236908
# Salmenta

Salmenta saltzaile deritzon pertsona batek erosle bati, prezioa adostu eta salmentarako kondizioak onartu ondoren, gauza bat lagatzearen ekintza da, gehienetan diru trukean. Zuzenbidean, salmenta-kontratua dakar berarekin batera; kontabilitatean, berriz, salmenta faktura burutzen den datan gertatzen da. Marketinaren ikuspuntutik, azkenik, salmenta saltzaileak bezeroaren nahika eta beharrak hauteman, salerosketa bideratu eta bezeroaren nahika eta beharrak asebetetzen dituen prozesua da.
# Erabateko kalitate

Erabateko kalitatea, bikaintasuna ere deitu ohi dena, erakunde bateko eremu guztietan eta eragile guztiei begira kalitatearen helburua txertatu eta garatzen duen antolakuntza da. Produktuaren kalitatea nabarmentzen duen kalitate-kontrolaz eta bezeroaren asebetetzeaz arduratzen den kalitatearen kudeaketaz haraindi, erabateko kalitateak erakundeko eragile eta pertsona guztien parte hartzea bultzatu eta erakundearen prozesu guztien etengabeko hobekuntzaren bidez arlo guztietan emaitza bikainak lortzea ditu helburu.
Erabateko kalitatea, filosofia gisa, ondorengo 8 printzipioetan oinarritzen da:
* Emaitzekiko orientabidea: Erakundeak zer lortu nahi den zehazten du eta aldiro neurketak egiten ditu emaitzak lortu dituen ala ez jakiteko.
* Bezeroarekiko orientabidea: Erakundeak interes-talde edo bezero guztiak asebetetzea du helburu eta kudeaketa osoa honen arabera antolatu du.
* Buruzagitza eta koherentzia emaitzetan: Lidergoak argi eduki behar ditu erakundearen ikusmira eta ikuspegia eta hartutako erabakiak hauekin koherenteak izan behar dute.
* Prozesuen eta gertakarien bidezko kudeaketa: Prozesuen bidezko kudeaketa sistema bat ezarrita dago eta erabakiak gertakari eta emaitza objektiboen arabera hartzen dira.
* Pertsonak garatu eta inplikatzea: Erakundeko pertsona guztiek pertsonalki garatzeko eta kudeaketan parte hartzeko aukera dute.
* Etengabeko ikaskuntza, berrikuntza eta hobekuntza: Erakundea bere kudeaketa jardueretan etengabe hobetuz doa, akatsetatik ikasiz eta lorpenak orokortuz.
* Itunen garapena: Erakundeak bere interes-taldeei balio gehiago emateko lagungarri izan ditzakeen beste erakundeak bilatu eta hauekin elkarkidetza itunak ezartzen ditu, hobekuntzarako iturri bihurtzen direlarik.
* Erantzukizun soziala: Erakundeak gizartearen beharrak eta arazoak (sozialak, ingurugiro arlokoak, ekonomikoak, etab.)ulertzen ditu eta hauek hobetzeko jarduerak antolatzen ditu.

## Ikus, gainera

* EFQM bikaintasun-eredu

## Kanpo estekak

* Datuak: Q381001
# Kudeaketa estrategiko

Kudeaketa estrategikoa ingurune lehiakor eta aldakor batean enpresa bat hazi, garatu eta aurrera eramateko burutu beharreko kudeaketa-jardueren multzoa (plangintza, antolakuntza, zuzendaritza eta kontrola) da. Kudeaketa kontzeptu orokorraren aldean, kudeaketa estrategikoak enpresaren ingurune dinamikoari begiratzen dio batik bat, konkurrentzia hartzen du kontuan bereziki eta enpresako akziodun eta bestelako eragile edo stakeholder direlakoen onespena lortzearen helburua nabarmentzen du. Kudeaketa estrategikoa 1960ko hamarkadan sortu zen eta Igor Ansoff, Michael Porter eta Henry Mintzberg izan dira horretan ekarpenak egin dituzten kudeaketa-aditu zenbait.

## Kanpo estekak

* Datuak: Q376657
* Multimedia: Strategic management / Q376657
# Akziodun

Akzioduna sozietate anonimo jakin bateko akzioen jabea den pertsona fisikoa edo juridikoa da, hau da sozietatearen jabetzan partaidetza duena. Akzioduna sozietatearen kudeaketan parte hartzen duen eta era berean sozietateari kapitala ematen dion bazkidea da. Sozietatearen kudeaketan duen kontrola bere partaidetzaren proportzioaren araberakoa izango da, beraz, partaidetza handiago izanez gero erabakitzeko ahalmena handiagoa izango da.
Sozietate anonimoen kasuan, sozietatearen kudeaketan parte hartzen ez duten bazkideak egon daitezke, beraien interes soilik ekonomikoa delarik, hau da egindako inbertsioengatik dibidenduak jasotzea. Normalean, korporazio batek ezin ditu bere buruaren akzioak eduki.

## Akziodunaren eskubideak

Akziodunaren eskubideak legearen eta sozietatearen estatutuen arabera alda daitezkeen arren, akziodunek normalean eskubide hauek dituzte:
* Eskubide ekonomikoak:
** Partaidetzaren arabera eta sozietateak hala erabakitzen duenean, dibidendua jasotzeko eskubidea.
** Likidatzen bada, sozietatearen balioaren portzentaje bat jasotzeko eskubidea.
** Bere akzioa merkatuan libreki saltzeko eskubidea. Batzuetan, sozietatearen estatutuetan mugatzen da eskubide hori.
* Eskubide politikoak edo kudeaketakoak:
** Boto eskubidea. Normalean, akzio bat boto baten baliokidea da, baina ehunekoa aldatu egin daiteke estatutuetan. (p.e. : Akziodunak negozioan %10 badu, boto bat izango du. % 50 baino gehiago badu, berak bakarrik erabaki dezake)
** Informazioa jasotzeko eskubidea, enpresaren kudeaketa ezagutzeko. Legean eta estatutuetan arautzen den ehuneko jakin batetik aurrera, akziodun batek enpresa osoari eska diezaioke ikuskapena.

## Erreferenziak

* ↑ (Ingelesez) Commission, c=au;o=Australian Government;ou=Australian Government Australian Securities and Investments. «Company shareholders» asic.gov.au (Noiz kontsultatua: 2023-09-02).

## Kanpo estekak

* Datuak: Q381136
# Eskumendeko enpresa

Eskumendeko enpresa edo filiala enpresa nagusi baten mendean dagoen enpresa bat da, enpresa hori erosi, akzio gehienak eskuratu edo ad hoc sortu duelako.

## Kanpo-estekak

* Datuak: Q658255
* Multimedia: Corporate subsidiaries by company / Q658255
# Autozerbitzu

Saltokietan, autozerbitzua erosketak egin eta ordainketa egiteko sistema bat da, non bezeroak berak erosi nahi dituen produktu guztiak hartu ondoren, produktuak kutxa erregistratzaile batetik pasa eta ordaindu beharrekoa kalkulatzen den. Horretarako, produktuak apaletan jarrita egoten dira, bezeroaren eskura. Produktu bakoitzaren prezioa ere zehazten da apaletan, bezeroak aurrez jakin dezan zenbat ordaindu behar duen produktu hori erosten badu. Autozerbitzua ohiko erosketa-sistema da supermerkatu eta hipermerkatuetan, baina denda zenbaitetan ere erabiltzen da. Lehenengo autozerbitzuak XX. mendearen hasieran garatu ziren Estatu Batuetan.

## Kanpo estekak

* Datuak: Q1369310
* Multimedia: Self service / Q1369310
# Hornitzaile

Hornitzailea, enpresa edo pertsona fisikoa da, bere helburua enpresa ezberdinek bere eguneroko jarduerarako dituzten beharrak asetzea da; adibidez enpresak behar duen materiala, lehengaiak, osagaiak eta abar lortzea.

## Hornitzaileen homologazioa

Hornitutako produktua edo zerbitzua enpresen funtzionamendu egokirako kritikoa den kasuetan, enpresa eskatzaileek hitzartutako hornikuntza-baldintzak bermatu ditzaketen hornitzaileei soilik erosten diete. Berme hori izateko, enpresek hornitzaile horiek homologatzeko prozesua egiten dute.
Homologatuta dauden hornitzaileek produktuaren edo zerbitzuaren kalitatea eta hornikuntza-baldintzak ziurtatzeko behar diren antolaketa-sistemak, baliabideak, kalitate-kontrolak eta kaudimen aproposak badituztela ziurtatu behar die enpresa eskatzaileei. Horretarako, enpresek antolamendua, funtzionamendua, ekoizpen-prozesua eta kalitate-sistema ebaluatzeko galdetegiak bidaltzen dizkie hornitzaileei. Gainera, enpresa eskatzaileek hornitzaileen instalazioak bisitatu ohi dituzte eskatutako baldintza guztiak betetzen dituztela ziurtatzeko.
Enpresek hornitzaile homologatuekin duten eskakizun-maila gainerako hornitzaileekin baino handiagoa da, baina ordainetan, hornitzaile homologatuek beste hornitzaileek baino baldintza ekonomiko hobeak izaten dituzte. Gainera, hornitzaile homologatuen produktuak, bere instalazioetan egiten diren kontrolak direla eta, kontrol gutxiago pasatzen dituzte enpresa eskatzailearen harreran.

## Kanpo estekak

* Datuak: Q2169973
# Segurtasun-stock

Izakinen kudeaketan, segurtasun-stocka izakinen gutxieneko maila da, izakinik gabe gertatzeko arriskua, stock haustura alegia, baztertu edo kontrolatzen duena.

## Kanpo estekak

* Datuak: Q2736296
# Operation Fortune: Ruse de Guerre

Operation Fortune: Ruse de Guerre 2023ko Guy Ritchie ingeles zinema zuzendariaren espioi-film komikoa da.

## Sinopsia

Oharra: Atal honek istorio osoa edo amaiera argitzen du.
Orson Fortune superespioiak eta bere agente taldeak Danny Francesco Hollywoodeko zinema-izar handiena errekrutatu dute ezkutuko misio batean laguntzeko, Greg Simmonds arma trafikatzaile aberatsak arma hilgarrien teknologia berri bat saldu ez dezan.

## Aktoreak

* Jason Statham: Orson
* Aubrey Plaza: Sarah
* Cary Elwes: Nathan
* Hugh Grant: Greg
* Josh Hartnett: Danny
* Bugzy Malone: J.J.
* Eddie Marsan: Knighton
* Peter Ferdinando: Mike
* Lourdes Faberes: Emilia
* Max Beesley: Ben Harris
* Eugenia Kuzmina: Marcia
* Bestemsu Özdemir: Vivienne
* Kaan Urgancıoğlu: Casa
* Tom Rosenthal: Trent

## Erreferentziak

* ↑ (Ingelesez) Mendelsohn, Jon. (2021-09-28). «Guy Ritchie's Newest Spy Film Starring Jason Statham and Aubrey Plaza Gets a Rename and Release Date» Collider.
* ↑ (Ingelesez) D'Alessandro, Anthony. (2021-06-29). «STX Dates 'Queenpins', 'National Champions', 'Violence Of Action' & Untitled Guy Ritchie Movie For 2021 & Beyond» Deadline Hollywood.

## Kanpo estekak

* Datuak: Q104822312